# Dia dels Drets Lingüístics

El Dia dels Drets Lingüístics és una diada celebrada anualment el 4 de desembre al País Valencià i les Illes Balears en què es reivindiquen els drets lingüístics dels catalanoparlants i la normalització lingüística del català.

## Història
### Activitat

La diada va ser instaurada el 2013 al País Valencià per la Plataforma pels Drets Lingüístics al País Valencià (formada per diferents organitzacions) i més tard, el 2020, es va fer extensiva a les Illes Balears. Es va crear amb l'objectiu de «visualitzar les múltiples vulneracions d’aquests drets que sofreixen els ciutadans valencianoparlants».
El primer any, les entitats convocants van exposar el «Manifest pels drets lingüístics al País Valencià» davant de la Delegació del Govern d'Espanya a la Comunitat Valenciana, així com també el van presentar a les Corts Valencianes, el Síndic de Greuges del País Valencià, el Consell Valencià de Cultura, les tres diputacions provincials valencianes, el Congrés dels Diputats, el Parlament Europeu, l'Acadèmia Valenciana de la Llengua i l'Institut d'Estudis Catalans. També hi van presentar una guia sobre el tema titulada «Què cal fer davant d’una agressió lingüística». Des del 2014, cada any, els representants de la Plataforma pels Drets Lingüístics al País Valencià fa públic l'informe anual de denúncies relatives a aquests drets, i s'organitzen concentracions per a commemorar la diada.
El 2016, d'entre les propostes adreçades al president de les Corts Valencianes Enric Morera i el conseller de política lingüística Rubén Trenzano, es va fer èmfasi en la reobertura de ràdio i televisió pública en valencià i en la reciprocitat dels mitjans de comunicació d'altres territoris de parla catalana. El 2017, durant el segon govern de Rajoy, es van reunir novament davant la Delegació del govern espanyol a València per a demanar que es legislés explícitament la diversitat lingüística i cultural de l'Estat espanyol, cosa que s'havia de fer segons la Carta europea de les llengües regionals o minoritàries signada el 2001, però encara estava pendent. Així mateix, el 2020 una de les demandes dels col·lectius implicats va ser l'ingrés de la Generalitat Valenciana a l'Institut Ramon Llull.

### Organitzacions implicades

El 2013, la Plataforma pels Drets Lingüístics del País Valencià, propulsora de la diada, estava conformada pels següents grups: Acció Cultural del País Valencià, A Contracorrent, l'Associació Cívica Valenciana Tirant lo Blanc, el Bloc de l'Estudiantat Agermanat, les Comissions Obreres del País Valencià, la Coordinadora Obrera Sindical, Castelló per la Llengua, Ca Revolta, Compromís, la Confederació Gonzalo Anaya, l'Escola Valenciana, Esquerra Republicana del País Valencià, Esquerra Unida del País Valencià, FAPA-València (avui FAMPA-València), la Intersindical Valenciana, el Partit Socialista d'Alliberament Nacional, el Partit Socialista del País Valencià, la Societat Coral El Micalet, la Unió General de Treballadors del País Valencià i Els Verds del País Valencià. Tanmateix, des de la seva creació, la celebració ha rebut el suport d'altres organitzacions, com ara la Federació d’Instituts d’Estudis Comarcals, l'Associació d'Escriptors en Llengua Catalana, El Tempir, la Xarxa Vives d'Universitats, la Plataforma per la Llengua, el Sindicat d'Estudiants dels Països Catalans, ACICOM, la Plataforma pel Dret de Decidir i la Unió de Cooperatives d'Ensenyament Valencianes.
En l'àmbit institucional, la diada ha estat reconeguda per les Corts Valencianes en la IX Legislatura (2015-2019) i la X Legislatura (2019-2023) del País Valencià, com també per l'Oficina de Defensa dels Drets Lingüístics a les Illes Balears durant el Govern 2019-2023 —ens que, de fet, es va inaugurar el 4 de desembre del 2020, coincidint amb aquesta data. En el mateix sentit, el Dia dels Drets Lingüístics del 2016, la Conselleria d'Educació, Cultura i Esport de la Generalitat Valenciana va anunciar que l'any següent estrenaria l'Oficina de Drets Lingüístics del País Valencià. D'altra banda, pel que fa a organismes públics, han secundat la data assenyalada amb actes commemoratius la Universitat Jaume I, la Universitat de València, la Universitat d'Alacant (juntament amb l'Associació Cívica per la Normalització del Valencià de l'Alacantí) i l'Ajuntament de Castelló de la Plana.

## Vegeu també

* Conflicte lingüístic valencià
* Situació sociolingüística de la llengua catalana a les Illes Balears

## Notes

* ↑ La Diputació de València, la Diputació d'Alacant i la Diputació de Castelló.

## Referències

* 1 2 3 4 5 Carratalà, Sebastià. «El 4 de desembre, Dia dels Drets Lingüístics al País Valencià des de fa nou anys». Diari La Veu, 04-12-2022. [Consulta: 2 novembre 2024].
* 1 2 «La Plataforma pels Drets Lingüístics exigeix a Rajoy lleis que protegisquen la diversitat lingüística». Diari La Veu, 04-12-2017. [Consulta: 2 novembre 2024].
* ↑ «L’Oficina de Defensa dels Drets Lingüístics es presentarà el 4 de desembre». Govern de les Illes Balears, 13-11-2020. [Consulta: 2 novembre 2024].
* ↑ «El País Valencià celebra el Dia dels Drets Lingüístics». dBalears, 04-12-2022. [Consulta: 2 novembre 2024].
* ↑ França, João. «La Conselleria d’Educació lidera les vulneracions de drets lingüístics al País Valencià». Diari de l'Educació, 04-12-2014. [Consulta: 2 novembre 2024].
* 1 2 «Dia dels Drets Lingüístics: Els valencians presenten una queixa cada tres dies per vulneracions lingüístiques». dBalears, 04-12-2023. [Consulta: 2 novembre 2024].
* ↑ «La Plataforma pels Drets Lingüístics demana mesures estructurals i legislatives que posen fi a la marginació per raó de llengua». Llibertat, 03-12-2016. [Consulta: 2 novembre 2024].
* ↑ Giménez, Miguel. «L’Informe de Denúncies dels Drets Lingüístics de 2020 recull set casos de discriminació lingüística al País Valencià». elDiario.es, 04-12-2020. [Consulta: 2 novembre 2024].
* ↑ «L'AELC dona suport al Dia dels Drets Lingüístics al País Valencià». Associació d'Escriptors en Llengua Catalana, 05-12-2022. [Consulta: 2 novembre 2024].
* ↑ «Per a El Tempir cal que siguem una comunitat lingüística plena». El Tempir, 04-12-2017. [Consulta: 2 novembre 2024].
* 1 2 «El programa pilot CELRoM posa en valor la importància de la igualtat lingüística en la Jornada de Diversitat Lingüística de l'UJI». Universitat Jaume I, 05-12-2019. [Consulta: 2 novembre 2024].
* ↑ «Informe - Drets Lingüístics al País Valencià 2022». Plataforma per la Llengua, 02-12-2022. [Consulta: 2 novembre 2024].
* ↑ «Dia dels Drets Lingüístics, en una Europa diversa i plural». Corts Valencianes, 04-12-2019. [Consulta: 2 novembre 2024].
* ↑ «Aquest dissabte, 4 de desembre, se celebra el Dia dels Drets Lingüístics». Govern de les Illes Balears, 03-12-2021. [Consulta: 2 novembre 2024].
* ↑ «El País Valencià i les Illes Balears celebren el Dia dels Drets Lingüístics». Llibertat, 04-12-2021. [Consulta: 2 novembre 2024].
* ↑ «Educació impulsa l’Oficina de Drets Lingüístics de la Generalitat». Coalició Compromís, 02-12-2016. [Consulta: 2 novembre 2024].
* ↑ «LA CÀTEDRA COL·LABORA EN LA JORNADA DE DIVERSITAT LINGÜÍSTICA». Universitat de València, 04-12-2019. [Consulta: 2 novembre 2024].
* ↑ «La UA y La Cívica-Escola Valenciana conmemoran el Dia dels Drets Lingüístics» (en castellà). AQUÍ Medios de Comunicación, 02-12-2019. [Consulta: 2 novembre 2024].
* ↑ «Castelló analitzarà l'ús del valencià en les xarxes socials en el Dia dels Drets Lingüístics». Europa Press, 04-11-2020. [Consulta: 2 novembre 2024].